અમદાવાદ: શહેરના જમાલપુર વિસ્તારમાં બે જૂથ વચ્ચે બે દિવસથી ચાલતી જૂની તકરાર અંગેની માથાકૂટમાં મારામારી થયા બાદ ગત રાત્રે બે જૂથ વચ્ચે પથ્થરમારો થયો હતો અને વાહનોમાં તોડફોડ કરાતાં વિસ્તારમાં તંગદિલી વ્યાપી ગઈ હતી. નજીવી તકરારના મુદ્દે બુધવારે રાત્રે ફિરોઝખાન પઠાણ (ખાન સાઈકલવાળા) અને યુસુફ (હાજુ બાવા)નાં બે જૂથ વચ્ચે મારામારી થઈ હતી અને રાત્રે સ્થાનિક લોકોની મધ્યસ્થીને પગલે મામલો થાળે પડી ગયો હતો, જોકે ગત રાત્રે ફરી આ જ મુદ્દે તકરાર થઈ હતી અને બન્ને પક્ષ વચ્ચે ફરી ઘાતક હથિયાર સાથે મારામારી અને પથ્થરમારો થયો હતો.